**O pasăre învinsă de zbor**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu eu sunt noaptea declarată sublimă, nici bolnavă,

sunt ţipătul care prevesteşte furtuna,

cuprinsul în care zace tăcerea cuvintelor,

paraşuta care nu se deschide

şi la urma urmei sunt umbrela de ploaie a doamnei

ce păşeşte pe tocuri printre băltoace

model grăbit spre atelierul pictorului

cu nervii puşi pe şevalet.

Răzvrătit pe culoarea surâsului sub cearcăne,

îndrăgostit de tuşele groase şi leneşe.

Aştept imaginea plină şi confuză sub umbre,

o pasăre învinsă de zbor

până la ţărm,

unde mările-n spume hăituite de fugă

îmbracă sublimul în teamă şi nelinişte

pe care numai soarele ce completează tabloul

îl aşază deasupra de închipuire.